《送儿深赴婺之月泉山长》
宋代·陈著

来汝深，吾语汝，
汝今此行五百里。吾岂不欲汝在傍，
朝夕告教里容里。世莫难于续书脉，
孝莫大于养吾志。男儿须为大丈夫，
远游有方学者事。汝行乎，
吾决矣。名山大川如不识，
坎井中见能有几。严师良友如不亲，
家庭閒语未必是。若曰高车过万里桥，
非所羡于司马氏。若曰荣乡佩六相印，
亦何取于苏季子。区区物外先入心，
役役终身非切己。星婺域，
月泉水，古到今，
最多士。要知三人必有师，
毋谓一日长乎尔。贼人之子乃自贼，
毁人之善是自毁。同寮当出肺肝话，
诸生当如手足视。回顾弱植荷倚重，
隽永古训滋味旨。遇食不求饱，
饮酒不至醉。閒事付浮云，
本色为实地。诗书可幸薄有禄，
齏盐犹胜空煮字。仕未可养汝奈何，
耄犹加餐我自慰。要得友朋之誉可听闻，
即是父母之前相诺唯。三年日月一箭过，
不必吾惧但为吾所喜。

作者简介：（一二一四～一二九七），字谦之，一字子微，号本堂，晚年号嵩溪遗耄，鄞县（今浙江宁波）人，寄籍奉化。理宗宝祐四年（一二五六）进士，调监饶州商税。景定元年（一二六○），为白鹭书院山长，知安福县。